Ûnser fruntlich gruos vor, lieben guotten frûnd. Als ir ûns geschriben und gebetten
habend, Cuͦnen Schilling, ûwerm burger und rattesgesellen, ein fas wines von ûnser
statt ze lassend, dz er by ûns gekoͧffet hatt. Dann ûch das ze mal notdûrfftig sÿ,
als ûwer brief ûns gesant, dz mitt mer worten innehalt. Fuͤgen wir ûwer guotten
frûndschafft ze wûssen, dz wir haben lassen in ûnser statt ûberal besechen, wie vil
wines in ûnser statt lige. Da haben wir finden, dz nûtt zehen fas lantwines in ûnser
statt sind. So wûssend ouch ûnser wirte nienand nûtz ze bestellend, es sy denn
in nider land. Dar umb so kûnnend wir ûch nu ze mal in der sach nûtzit zuͦ
statten komen. Und ouch von sache wegen dz ietznd vil h̄ren und froͤmdes volkes
in ûnser statt ligend, die von Basel haͤr uf zûchend, denen wir ouch nût nach notdinst
besorgnûsse getuͦn kûmend. Dar umb so wellend semliches nûtt sin ûbel haben,
dann koͤnden od̄ moͤchten wir in deheinen weg zuͦ statten komen, ûch od̄ den ûwern
sûllend ir nûtt zwifeln, denn dz wir dz mitt willen taͤttend. Und sund̄lich gegen ûch
als willenklich als gegen jemā ûnser umbsaͤssen, dann ir doch ûns ouch allwegen
frûntlich sind, gefuͤgte sich ouch, dz ûns fûrer ûtzit zuͦ keme von niderm wine, so
woeltend wir aber guͤttlich an ûch gedenken. Datū dom̄ncā post Joh̄is bapte ann̄o Dm̄
etc. xxxix°.